Kommissionens forordning (EF) nr. 206/2004
af 5. februar 2004
om ændring af forordning (EF) nr. 2316/1999 om gennemførelsesbestemmelser til Rådets forordning (EF) nr. 1251/1999 om indførelse af en støtteordning for producenter af visse markafgrøder
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), særlig artikel 9, og
ud fra følgende betragtninger:
(1) I Kommissionens forordning (EF) nr. 2316/1999(2) er der fastsat gennemførelsesbestemmelser til forordning (EF) nr. 1251/1999, for så vidt angår betingelserne for ydelse af arealstøtte for visse markafgrøder, og der er fastsat betingelser for jordudtagning, herunder mindstestørrelsen af udtagne arealer.
(2) Udtagne arealer påvirker miljøet i gunstig retning. Virkningerne kan forøges ved også at tage mindre marker i betragtning. I forbindelse med jordudtagning bør medlemsstaterne derfor også kunne tage mindre arealer i betragtning.
(3) I forbindelse med Rådets forordning (EF) nr. 1017/94 af 26. april 1994 om omstilling fra markafgrøder til ekstensiv husdyrproduktion på jorder i Portugal(3) er der indgivet ansøgninger om omstilling af driften på 35585 ha. Basisarealet bør derfor tilpasses.
(4) Medlemsstaterne har meddelt resultaterne af analysen af indholdet af tetrahydrocannabinol i de hampesorter, der blev sået i 2003. Der bør tages hensyn til resultaterne ved udarbejdelsen af listen over de sorter, som der i de kommende produktionsår kan udbetales arealstøtte for, og listen over de hampesorter, der midlertidigt er tilladt for produktionsåret 2004/05, og som skal omfattes af yderligere analyser i nævnte produktionsår.
(5) Forordning (EF) nr. 2316/1999 bør derfor ændres.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
I forordning (EF) nr. 2316/1999 foretages følgende ændringer:
1) I artikel 19, stk. 1, indsættes:"For produktionsåret 2004/05 kan medlemsstaterne også tage følgende i betragtning:
a) arealer på mindst 0,1 ha og med en bredde på mindst 10 meter
b) af behørigt begrundede miljømæssige årsager, arealer på mindst 0,05 ha og med en bredde på mindst 5 meter."
2) I bilag VI affattes oplysningerne om Portugal som angivet i bilag I til nærværende forordning.
3) Bilag XII affattes som angivet i bilag II til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 15. januar 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. februar 2004.